C 47/100
RO
Jurnalul Oficial al Uniunii Europene
7.2.2023
Miercuri, 6 iulie 2022
81. îndeamnă Bosnia și Herțegovina să își intensifice eforturile de combatere a criminalității transfrontaliere, în special a traficului cu persoane și cu arme, precum și a trecerii neregulamentare a frontierelor, și recomandă ca Bosnia și Herțegovina să încheie în timp util un acord cu Agenția Europeană pentru Poliția de Frontieră și Garda de Coastă (Frontex), care ar înlesni o mai bună protecție și gestionare a frontierelor sale; îndeamnă atât agenția, cât și Bosnia și Herțegovina să asigure gestionarea frontierelor cu respectarea deplină a drepturilor fundamentale;
Politica externă și securitatea
82. îi invită pe toți liderii din regiune să promoveze stabilitatea și detensionarea situației, evitând remarcile nefondate și provocatoare, care au, de asemenea, un efect negativ asupra stabilității, democratizării țării și procesului de reformă în curs, precum și să întărească relațiile de bună vecinătate și eforturile de soluționare a problemelor bilaterale în curs; își exprimă îngrijorarea cu privire la pericolele destabilizării politice din Bosnia și Herțegovina și din regiunea Balcanilor de Vest în urma războiului de agresiune al Rusiei declanșat recent împotriva Ucrainei;
83.
salută alinierea din ce în ce mai mare a Bosniei și Herțegovinei la politica externă și de securitate comună a UE, prin voturi care condamnă invadarea Ucrainei de către Rusia; regretă, cu toate acestea, că unii actori politici blochează punerea în aplicare a sancțiunilor împotriva Rusiei și Belarusului în urma invaziei Ucrainei; invită, prin urmare, acestor actori din Bosnia și Herțegovina să respecte angajamentele internaționale ale țării și să asigure că politicile sale naționale sunt conforme cu deciziile relevante ale Consiliului privind măsurile restrictive legate de invadarea Ucrainei de către Rusia;
84.
salută deciziile Consiliului de Miniștri de a facilita intrarea și de a prelungi durata șederii pentru refugiații ucraineni;
85. avertizează cu privire la interesul continuu al Rusiei de a destabiliza regiunea și calea sa europeană; condamnă sprijinul Rusiei pentru politicile separatiste ale entității RS și este în continuare preocupat de alinierea continuă și de legăturile amicale dintre principalii actori politici din BiH și Kremlin; îi îndeamnă pe toți actorii să se distanțeze rapid și fără echivoc de regimul lui Putin; este preocupat de planul Rusiei de a deschide un „centru umanitar” la Bania Luka, care ar putea servi la camuflarea cooperării militare ca activități civile și invită autoritățile Bosniei și Herțegovinei să revoce orice acord de deschidere a acestuia;
86. este foarte îngrijorat că țările în curs de aderare la UE din Balcanii de Vest sunt afectate în mod deosebit de atacurile sub formă de ingerințe străine și campanii de dezinformare lansate de Rusia și China; este îngrijorat că țări precum Ungaria și Serbia ajută China și Rusia la realizarea obiectivelor lor geopolitice; este profund îngrijorat de răspândirea dezinformării cu privire la agresiunea Rusiei împotriva Ucrainei; invită autoritățile să ia măsuri, în coordonare cu UE, pentru a combate dezinformarea și alte amenințări hibride; recomandă organizarea unor dialoguri cu societatea civilă și cu sectorul privat din Balcanii de Vest pentru a coordona eforturile de a combate dezinformarea în regiune, precum și cunoștințele de specialitate din regiune; subliniază necesitatea ca UE să își intensifice comunicarea strategică proactivă; în acest sens, invită Comisia să dezvolte infrastructura necesară pentru a contracara amenințările de dezinformare și invită SEAE să extindă monitorizarea StratCom pentru a se concentra asupra amenințărilor transfrontaliere de dezinformare din partea țărilor din Balcanii de Vest și a vecinilor acestora;
87.
îndeamnă UE să ia măsuri concrete pentru a integra Balcanii de Vest și Bosnia și Herțegovina într-un context strategic și de securitate mai larg, având în vedere, de asemenea, agresiunea Rusiei împotriva Ucrainei, dezinformarea și ingerința nocivă care destabilizează țara și regiunea; subliniază necesitatea ca UE să stimuleze asistența și cunoștințele tehnice de specialitate din Bosnia și Herțegovina în domeniul securității cibernetice;
88.
salută disponibilitatea Consiliului European de a acorda Bosniei și Herțegovinei statutul de țară candidată, astfel cum se menționează în concluziile sale din 23 iunie 2022, și ia act de invitația Consiliului European adresată Comisiei de a raporta fără întârziere Consiliului cu privire la punerea în aplicare a celor 14 priorități-cheie stabilite în avizul său, acordând o atenție deosebită celor care constituie un ansamblu substanțial de reforme pentru ca Consiliul European să revină asupra deciziei în această privință; subliniază că acordarea statutului de candidat ar putea contribui la diminuarea retoricii naționaliste, ar putea reduce dezbinările etnice, ar putea inspira optimism și crea perspectiva unui viitor european mai bun pentru cetățenii Bosniei și Herțegovinei; subliniază importanța unui mesaj de sprijin și a unei perspective de aderare credibile pentru Bosnia și Herțegovina;